გლობალური ომის პარტია
გლობალური ომის პარტია — შეთქმულების თეორია, რომელიც საქართველოს მმართველი პოლიტიკური პარტიის, „ქართული ოცნების“ წევრების მიერ იქნა გაჟღერებული. „გლობალური ომის პარტია“ ითვლება ახალი მსოფლიოს წესრიგის განმსაზღვრელ ჯგუფად, რომელსაც გადამწყვეტი გავლენა აქვს ევროკავშირისა და ამერიკის შეერთებული შტატების მაღალჩინოსნებზე. „ქართული ოცნება“ „გლობალურ ომის პარტიას“ რუსეთ-უკრაინის ომის გახანგრძლივებასა და მისი სხვა ქვეყნებზე გავრცელების მცდელობაში, სახელმწიფოთა ლიდერების მკვლელობის მცდელობაში, მსოფლიოს მასშტაბით რევოლუციების მოწყობასა და „ქართული ოცნების“ ხელისუფლების დამხობის მცდელობაში ადანაშაულებს. საქართველოს პრემიერ-მინისტრის, ირაკლი კობახიძის შეფასებით „გლობალურ ომის პარტიასთან“ ბრძოლას ალტერნატივა არ აქვს და ხელისუფლების მხრიდან ამ ბრძოლის შეწყვეტის შემთხვევაში „საქართველოს უკრაინიზაცია“ მოხდება. „ქართული ოცნების“ მოსაზრებები „გლობალური ომის პარტიის“ არსებობის შესახებ აქტიურად იქნა უარყოფილი დასავლელი პოლიტიკოსების მიერ, აშშ-ის სახელმწიფო მდივნის ასისტენტმა ევროპულ და ევრაზიულ საკითხებში, ჯეიმზ ო'ბრაიენმა Reddit-ის გვერდის გაცოცხლებად შეაფასა. შეთქმულების თეორიის საპასუხოდ ლიეტუვის საგარეო საქმეთა მინისტრმა, გაბრიელიუს ლანდსბერგისმა განაცხადა რომ „ერთადერთი ომის პარტია მოსკოვშია“.